Haakon Waadeland

Haakon Salomon Waadeland (født 20. mai 1927 i Grue i Hedmark, død 25. desember 2020) var en norsk matematiker. Han var professor emeritus ved Institutt for matematiske fag, Norges teknisk-naturvitenskapelige universitet (NTNU). Hans forskning var i hovedsak konsentrert om to felt innen kompleks analyse: Teori for univalente funksjoner, og analytisk teori for kjedebrøker.Waadeland tok examen artium i 1944, bare 17 år gammel. Deretter studerte han realfag (matematikk, fysikk, kjemi og mekanikk) ved Universitetet i Oslo. Studiene ble avbrutt av militærtjenesten, som han gjennomførte i Tysklandsbrigaden (1947–1948), men i 1950 ble han cand.real. i matematikk, med en hovedoppgave innen kjedebrøk. Den kjente matematikeren Viggo Brun var hans veileder.
Fra 1950 til 1952 arbeidet han som forskningsassistent ved Norges almenvitenskapelige forskningsråd. 
I 1951 flyttet han og hans kone til Trondheim, der han hadde fått en stilling ved Trondheim tekniske skole. Han fikk raskt kontakt med matematikermiljøet ved NTH, og under veiledning av Ernst Jacobsthal begynte han å studere kompleks funksjonsteori på fritiden.I 1958 disputerte han og ble kreert til dr.philos., med avhandlingen Untersuchungen über Äquivalenzklassen normierter, schlichter Funktionen, deretter var han et år (studieåret 1958/1959) ved Freie Universität Berlin med et stipend fra Alexander von Humboldt Stiftung.I 1957 ble Waadeland beskikket til dosent ved NTH, og i 1965 ble han utnevnt til professor i matematikk samme sted.Hans forskning innen analytisk teori for kjedebrøker var i utgangspunktet inspirert av kontakt med forskere innen dette feltet ved University of Colorado, og han hadde flere forskningsterminer der.Det har gjennom årene vært mange endringer og omstruktureringer ved de to høyskolene som fra 1996 inngikk i NTNU: Den allmennvitenskapelige høgskole (AVH, tidligere NLHT) og NTH. Waadeland hadde helt fra 1965 en sentral rolle under etableringen av et studieprogram i «universitetsmatematikk» ved NLHT. Hans professorstilling var formelt tillagt NTH, men «med plikt til å forestå undervisningen i matematikk ved NLHT». Denne ordningen varte frem til 1984, da Waadeland ble utnevnt til professor i matematikk ved det som da var blitt Universitetet i Trondheim, Den allmennvitenskapelige høgskolen.Da NTNU ble opprettet i 1996, fortsatte Waadeland som professor ved Institutt for matematiske fag. Denne stillingen hadde han til han gikk av for aldersgrensen i 1997. Det ble arrangert en internasjonal matematikkonferanse til ære for ham ved NTNU i juni 1997.I tillegg til sin forskning og undervisning, hadde Waadeland flere administrative oppgaver og verv. Han var blant annet dekan, og instituttleder i to perioder (1964–1971 og 1972–1973).Waadeland var den første leder av Norsk matematikkråd (perioden 1972–1973). Han var medlem av Det Kongelige Norske Videnskabers Selskab (DKNVS).
Han var far til musikkforskeren og trommeslageren Carl Haakon Waadeland, også han professor ved NTNU.


== Bibliografi ==
(no) Publikasjoner av Haakon Waadeland i BIBSYS
(no) Publikasjoner av Haakon Waadeland i forskningsdokumentasjonssystemet CRIStinWaadeland har, i tillegg til sine vitenskapelige publikasjoner, vært medforfatter både av en lærebok og en håndbok om kjedebrøkteori:

Lorentzen, Lisa; Waadeland, Haakon (1992). Continued fractions with applications (engelsk). North-Holland Elsevier Science Publishers. ISBN 0444892656. 
Cuyt, Annie … [et al.] (2008). Handbook of Continued Fractions for Special Functions (engelsk). Springer. ISBN 978-1-4020-6948-2. 


== Referanser ==


== Kilder ==
Rabben, Magne B. (2011). Abstraksjon og anvendelser : historien om Institutt for matematiske fag ved NTNU 1910–2010. Tapir. ISBN 9788251927789. 
Wuytack, L. (1999). «Biography of Haakon Waadeland». Journal of Computational and Applied Mathematics (engelsk). 105: xii–xvii. 


== Eksterne lenker ==
Institutt for matematiske fag, en kort historikk (engelsk)